**„Nálatok laknak-e állatok?”**

**avagy**

 **Ez egy állati nagy kaland lesz!**

**Országos komplex tanulmányi verseny alsó tagozatosoknak**

**2012/2013**

**2. forduló**

**Damjanich János Általános Iskola**

**Isaszeg**

**Kedves Versenyzők!**

**Szeretettel köszöntünk Titeket a második fordulóban!**

Örömmel láttuk, milyen igényes, szép, ötletes munkákat küldtetek az első fordulóba. Gratulálunk az eddigi munkátokhoz, és sok sikert kívánunk a továbbiakhoz!

Ebben a fordulóban a mesékkel, a mesék állataival foglalkozunk. Akadnak köztük olyanok, amelyekkel nem találkozhatunk csak a képzeletünkben, de szép számmal vannak olyanok is „akikkel” nap, mint nap együtt élünk.

**Szükség lesz meglévő ismereteitekre és néhány feladatban az ismeretszerző képességetekre és kreativitásotokra is!**

**Ajánlott szakirodalom:**

**1. Olvasó- és nyelvtankönyveitek**

**2. Benedek Elek, Arany László népmesegyűjteményei**

**3. Internet**

**A feladatok megoldásait a megoldólapra írjátok be és azt küldjétek vissza az:** **allatikaland@gmail.com** **email címünkre.**

**A beküldési határidő: 2012. november 10.**

**Sikeres felkészülést és jó munkát kívánunk a csapatoknak!**

**A szervezők**

1. **Olvassátok el a mesét!**

**Az állatok nyelvén tudó juhász**

Hol volt, hol nem volt, még az Óperencián is túl volt, volt egyszer egy juhász. Ahogy a juhait őrzötte az erdőben, meglátott messziről egy tüzet. Abban egy rettentő nagy kígyó sírt:

- Segítsél ki, te szegényember, jótét helyett jót várj; mert az én édesapám a kígyók királya, és megjutalmazza a te hűségedet.

Hát kapta a juhász, levágott egy karót, s azzal kivette a kígyót a tűzből. A kígyó elmászott egy darabon. Felemeltek ott ketten egy nagy követ. A kő alatt lyuk volt, azon lementek a föld alá, a kígyók királyához.

Kérdezte a kígyók királya:

- Mit kívánsz, te szegényember, amiért a fiam életét megmentetted a haláltól?

Azt mondta a szegényember, csak azt kívánja, hogy az állatok nyelvét értse. A kígyók királya megadta, de egy feltétel alatt: hogy azt senkinek se merje elmondani, mert akkor azonnal meghal.

Azzal visszajött az ember a földre.

Ahogy hazafelé utazott, meglátott egy odvas fát. Ült azon két szarka. Azt mondta egyik a másiknak:

- Hej, ha tudnák az emberek, hogy mennyi pénz van ebben az odvas fában, milyen boldogok lennének belőle!

A juhász meghallotta, megjegyezte a fát. Elment haza. Később eljött szekérrel a pénzért, hazavitte. Nagygazda lett belőle. Elvette a számadó lányát. Az asszony mindig kérdezgette, hogy honnan van nekik ennyi pénzük. A juhász azt mondta:

- Ne kérdezd; az isten adta.

Odahaza, a szobában, a kemencenyakon ült két macska. Azt mondja az öreg macska a kis macskának, hogy mivel ő kisebb, s könnyen befér a kamrába, lopjon neki szalonnát. Erre a juhász elnevette magát. Kérdezte a felesége, hogy mit nevet. Elmondta, hogy az öreg macska mit mondott a kis macskának. Kérdezte a felesége, hogy honnan érti azt a beszédet.

- Ha te tudnád! De nem szabad megmondanom, mert akkor meghalok.

- Mindegy, csak mondjad meg! - mondta a felesége.

- Nem lehet! - kötötte magát a juhász.

De egyszer vásárra készültek. Az asszony ült a kanca lóra, az ember pedig a csődörre. Az asszony elmaradt egy kicsit. A csődör ekkor rányerített a kancára, hogy miért nem jön hamarább. Ez meg azt mondta:

- Könnyű neked, te csak azt a sovány embert viszed, én meg ezt a kövér asszonyt itt e!

A juhász ezt mind értette; megint elnevette magát. A felesége most is kérdezte, hogy mit nevet. Hát elmondotta, hogy mit mondott a csődör a kancának. Az asszony rákezdte, hogy mondja meg neki, honnan tudja ő megérteni az állatok nyelvét. De a juhász azt mondta, nem szabad, mert mindjárt meghal, ha megmondja.

Hazamentek. Odahaza a farkasok elmentek bárányt kérni a kutyáktól. A kutyák azt mondták, hogy nem lehet, azután mégis négyet odaígértek. De az öreg Bodri kutya azt mondta:

- Gyalázatosak, hogy meritek a gazdánk juhait odaadni?

A gazda ezt mind értette, a kutyákat szétkergette, csupán a Bodrinak adott egy nagy karéj kenyeret.

Hát az asszony ismét kérdezte, honnan tudja ő megérteni az állatok nyelvét. A juhász azt mondta, ő meghal, ha megmondja. Az asszony erre azt mondotta, hogy mindegy, ha meghal is, csak mondja meg. Erre a juhász koporsót csináltatott, és belefeküdt. Még annyit mondott, hogy hadd adjon utoljára a Bodrinak egy darab kenyeret. De a Bodrinak nem kellett, mert nagyon szomorú volt, sajnálta a gazdáját. Hanem ekkor bement egy hetyke kakas, és nagy kényesen ette a kenyér darabot. Azt mondta a Bodri neki:

- Ó, te átkozott, gonosz állat, hogy esik jól a kenyér olyan kényelmesen, mikor a drága jó gazdánk most haldoklik? De a kakas azt mondta:

- Te bolond! Te is olyan bolond vagy, mint a gazdád; nem tud egy asszonynak parancsolni. Ládd, énnekem húsz feleségem van, mégis tudok mindegyiknek parancsolni.

Erre a juhász felugrott, jól megverte a feleségét, hogy többet nem kérdezte, honnan tudja az állatok nyelvét.

1. **Válaszoljatok a kérdésekre!**
2. Mit kívánt a juhász a kígyók királyától?
3. Mi volt a kígyók királyának feltétele?
4. Miért panaszkodott a kanca?
5. Miért adott a juhász csak a Bodrinak kenyeret?
6. Melyik állat dicsekedett, hogy mind a húsz feleségének tud parancsolni?
7. **Számozással állítsd időrendbe az eseményeket!**

\_\_\_ A juhász nevetett azon, amit a kanca mondott a csődörnek.

\_\_\_ A juhász kivette a kígyót a tűzből.

\_\_\_ Két szarka beszélgetett a fán.

\_\_\_ Koporsót csináltatott a juhász és belefeküdt.

\_\_\_ Bodri sajnálta a gazdáját.

\_\_\_ Az asszony kíváncsiskodott, honnan van annyi pénzük.

1. **Gyűjtsetek a meséből:**
* öt főnevet
* öt melléknevet
* öt igekötős igét
* tulajdonnevet
1. **Hol tévedtem a szótagolásban? Írd le a hibásan elválasztott szavakat helyesen elválasztva!**

ál-latok, kar-ót, juh- ász, kí-gyó, asz-szony, szét-ker-ge-tte

1. **Melyik népmesére gondoltam? Írjátok a mese címét a vonalra!**

Gyermekeit magára hagyta az anya, mert eleséget kellett szereznie. Egy gonosz állat fel akarta falni a kölyköket, de hiába volt fondorlatos, végül mégis vízbefúlt.

Három testvér házat épít, de csak egyikőjük tehetséges építész.

A gyors, s a lassú állat összeméri erejét futásban. Némi házastársi segítséggel a lassú megleckézteti a kérkedőt.

Hiszékeny állatokkal a legszelídebb jószág is elhiteti, hogy hatalmas uralkodó.

Volt a világon egy királynak három lánya. Egyszer a legkisebb királykisasszony a vásárba induló apjától különös ajándékot kért, melynek majdnem röfögés lett a vége.

Mese, melyben a kását kedvelő Hétszünyű Kapanyányimonyók, a sárkányok és a hamis barátok elnyerik méltó büntetésüket, a jószívű lófi pedig, aki megmenti a három királylányt és a griff-fiókákat, elnyeri a legfiatalabb királylány kezét.

Ha mindig igazat mondasz, jutalmul király lehetsz és elnyerheted a királykisasszony kezét.

Ki korán kel, fél krajcárt nyer! Aki kapzsi pórul jár, akit még a bő bugyogó sem ment meg és odavész a kincseskamra java is.

1. **A közmondásokból helyenként hiányoznak az állatok. Pótoljátok őket!**

Nemcsak egy tarka …….. van a világon.

Bolhából ……….. csinál.

Akit a ……….. megmart, a …….. is fél.

Alamuszi ………….. nagyot ugrik.

1. **Milyen állat? (irodalmi alakok)**

Aromó

Rumini

Vuk

Csí

Bogáncs

Vackor

Gombóc Artúr

Csalavér

Oriza Triznyák

Mazsola

1. **A mesékben gyakran előfordulnak olyan állatok is, amelyekkel sehol máshol nem találkozhatunk, csak a képzeletünkben. Kutassatok , búvárkodjatok a könyvtárban, az interneten, milyen valóságos állatokról mintázhatták az alábbi meseszereplőket:**

sárkány

griffmadár

táltos paripa

turul

1. **Rajzoljátok le, ti hogyan képzelitek el ezeket az állatokat (vagy csak egyet-egyet) és küldjétek el a rajzotokat elektronikus formában!**
2. **Melyik népdal szövegét írtam le magánhangzók nélkül?**

MGFGTM GY SZNYGT NGYBB VLT GY LNL

KSTTTM ZSRJT TBB VLT GY KNL

K ZTT LHSZ SZMRBB LNL

K ZTT LHSZ SZMRBB LNL

Válaszaitokat, megoldásaitokat a „Megoldólapon” várjuk vissza az allatikaland@gmail.com e-mail címre! Ide küldjétek csatolva a rajzokat is!

**Ne feledkezzetek el a beküldési határidőről!**

**Jó munkát kívánunk!**

**A szervezők**